<classify> MAPOKEZI makubwa yanamsubiri Makamu wa Rais, Samia Suluhu Hassan atakapowasili mkoani Singida leo asubuhi kwa ajili ya ziara ya kikazi ya siku tano.Mkuu wa Mkoa wa Singida, Dk Rehema Nchimbi aliwaeleza waandishi wa habari mjini hapa jana kuwa Makamu wa Rais anatarajiwa kuwasili mkoani hapa majira ya saa 5:00 ambapo atapokelewa mjini Manyoni.Dk Nchimbi alisema maadhumuni ya ziara hiyo ni kuangalia utekelezaji wa Ilani ya Uchaguzi wa Chama Cha Mapinduzi CCM katika miradi mbalimbali ya maendeleo, kuzungumza na wananchi kwa nia ya kusikia kero zao mbalimbali, kutembelea na kukagua miradi.Aidha, Dk Nchimbi alisema kutakuwa na mkutano mkubwa mmoja kwa kila wilaya ambapo makamu wa rais atapata fursa ya kuhutubia na wananchi kuwa na wasaa wa kueleza kero zao.Kwa mujibu wa ratiba iliyotolewa na Ofisi ya Mkuu wa Mkoa, baada ya makamu wa rais kuwasili mjini Manyoni, atapokea taarifa ya mkoa kisha kuendelea na ziara eneo la Masigati ambako atajionea shamba la korosho.Baada ya kumaliza ziara yake wilayani Manyoni, Makamu wa Rais ataendelea na ziara wilayani ya Ikungi kisha Singida na Mkalama kabla ya kwenda Iramba siku inayofuata. Hii itakuwa ni mara ya kwanza kwa Makamu wa Rais kufanya ziara rasmi ya kikazi mkoani hapa tangu achaguliwe kwenye nafasi hiyo miaka mitatu iliyopita.  <topic>: KITAIFA 